khistorydata/jeongjo-sjw-relations huggingface dataset:
정조 8년
左議政李福源箚曰。伏以。泰運鼎來。縟儀荐擧。正貳極而邦基增鞏。薦五冊而聖孝冞光。天人協順。日辰良吉。慶溢宗祊。歡均朝野。乃於呼嵩之餘。益切履霜之感。園寢展禮。回鑾萬安。幸備陪扈。倍深忭祝。仍竊伏念臣之宜遞也久矣。才識譾劣。不能堪稱於職任也。疾病沈痼。無以勉强於筋力也。恩深河海。而報答之末由也。責重丘山。而瘝曠之居多也。前春瀝血之籲。實出於爛熟思量。眞切祈懇。而恩遞未幾。寵命再誤。逶迤盤礴。以迄于今。每念國事多虞。至尊獨勞。猥居承佐之地。了無匡濟之策。未嘗不仰慙眷遇。俯惕名器。中夜屢興。當食忘餐。忽忽乎不知躬之所措也。重以臨事昏憒。處義顚錯。莫嚴者。懲討而作輟無端。不輕者。廉隅而去就昧方。綱紀頹弛。而不能振肅之。隄防陵夷。而不能捍衛之。以至赫赫天日之下。忽出鏡雲之劇賊。而亦不能沬血飮泣。窮極誅治。以洩神人之憤。悠悠伈伈。苟度時日。公無一事之裨益。私有百端之尤悔。文字不勝於塵瀆。職名常同於羈縻。雖因大禮在前。不敢陳懇。而臣之自期。世之見待。都不過五日京兆。況復近日以來。瘡疣百出。譏斥四起。同朝之間。多怪少可。蓋以當去不去。自侮人侮。轉輾狼狽。尙誰咎哉。今則慶禮次第成矣。義分黽俛伸矣。戴罪視事。固已久矣。耐彈行公。亦旣多矣。不以此時。亟自引去。一味淟涊。恬不知止。則僨誤之罪。殆將甚矣。顚沛之患。必無幸矣。伏惟聖上。天地於臣。父母於臣。恩以體諒之。禮以進退之。終始陶甄。德意甚渥。今臣所懇。實緣萬分難强。非有一毫假飾。上下之際。貴在孚誠。一請報可。古亦有之。輒恃洪造。敢瀆微懇。伏乞聖明。俯垂燭察。卽許鐫免。臣匪分之職。改卜賢德。以幸國事。以安私心。不勝大願。取進止。答曰。省箚具悉卿懇。首揆之批。罄予心腹。而卿箚又到。控引備至。以今世道。朝家所欲彌綸調劑者。恃在卿等。而卿等乃反引入。是豈體國之義。適因試事。曉漏不遠。未暇長語敦迫。卿須諒之。俟小間。卽起視事。仍傳曰。此批答。遣史官。傳諭于左議政。
정조 8년
甲辰九月二十六日卯時。上御明政門。仍詣春塘臺。慶科庭試文武科殿試入侍時。行都承旨洪秀輔。左承旨金宇鎭。右承旨柳誼。左副承旨趙興鎭。右副承旨李祖承。同副承旨徐龍輔。假注書金孝建李敬五。記事官李崑秀尹行任。檢校直提學徐有防。檢校直閣鄭東浚徐龍輔。以次侍立。上具翼善冠衮龍袍。乘輿出賓陽門至明政門。降輿陞御座。藥房都提調徐命善進前曰。早朝勞動。聖體。若何。上曰。一樣矣。引儀唱臚。讀券官判府事洪樂性吳載純徐有隣朴祐源沈頤之。對讀官趙鼎鎭李集斗曺允大沈樂洙林道浩。入就拜位。與諸生行四拜禮訖。樂性進前曰。朝候乍涼。聖體。若何。上曰。一樣矣。仍命載純有隣進前書題。載純有隣各書重熙堂銘。懸于東西庭。左通禮跪啓請乘輿。上降御座乘輿。通禮跪啓請進發。上命駐輦。下敎曰。今爲鄕儒。特出易題。限亦不早。着意善做之意。使諸生知悉。仍詣春塘臺。陞御座。命諸試官入就位帳殿。考官判府事李徽之徐浩修李在簡徐有大。參考官許侙具敍五申耆李光燮金魯直。丹楓亭分所考官鄭一祥鄭昌順具明謙。參考官洪仁浩金廷遇白東運趙光鉉。不老門分所考官金華鎭趙時俊李昌運。參考官金履正尹得逵宋銓李柏然。以次就拜位。引儀唱臚。諸試官行四拜禮訖。徽之進前曰。連日勞動。聖體。若何。上曰。一樣矣。又下敎曰。分所試官。各進試所。趁卽開場。帳殿應試。斯速擧行事。分付。呼名官以次呼名以入。徽之曰。初試試記。尙未及修正。故眩於擧行云。何以爲之乎。上曰。直赴人。爲先試射。其餘。次次修整。應試。好矣。仍命書傳敎曰。今番殿試。旣令分所。而初試畢場。在昨夜。分所擧子之眩於應赴。必多呼不之弊。今日則呼不勿爲勿施。別書一紙試畢後試取。俾無渠輩向隅之歎。又下敎曰。二所擧子六百八十名。移赴帳前事。分付。又命書榻敎曰。分所進去承旨徐有防許遞。仍察假承旨。上曰。承旨前望單子入之。待下批牌招察任。出榻敎又命書傳敎曰。分所進去承旨李文源許遞。仍差假承旨。上曰。承旨前望單子入之。待下批牌招察任。出榻敎又命書榻敎曰。假承旨徐有防減下。武試所分所試官差下。行副護軍南憲喆。五衛將洪履健。試官加差。上曰。承旨前望單子入之。出榻敎又命書榻敎曰。試所進去兵曹堂上許遞。前望單子入之。待下批牌招。先守宮後謝恩。上曰。政官牌招開政事。分付。賤臣承命出傳。吏曹參判宋載經。持望筒入。上曰。兵曹郞官中。試所進去試官及差備官。他司郞官中。相換擇差。待下批。禁喧郞廳。推移差定。先擧行後謝恩。出榻敎載經曰。兵曹郞廳相換事。命下矣。各司文郞廳。盡差試所。各差備官。無以推移相換之道。何以爲之。敢稟。上曰。竝改差。今日政差出。可也。出擧條上曰。兵曹佐郞李庚運徐有鍊改差口傳差出。出榻敎又命書傳敎曰。慕華館分所。尙未設場云。明日勢難畢試。明日則洗馬坪。又設一所。與慕華館命官相議。推移分屬事知悉。洗馬坪承旨及試官差備官。以丹楓亭承旨及試官差備官進去。上曰。明日洗馬坪殿試分所試官。左邊捕盜大將具明謙。仍佩往來。又命書榻敎曰。刑曹參議前望單子入之。上曰。前校理李度謙敍用。出榻敎興鎭曰。明日洗馬坪殿試分所試所。兩司城上所牌招言送。何如。上曰。依爲之。上曰。畢試尙遠。日勢已暮。諸試官。姑爲退去。明朝更爲來待。可也。仍還內。諸臣以次退出。
정조 8년
甲辰八月二十六日申時。上御重熙堂。軍士房承旨入侍時。行左承旨李在學。假注書金孝建。記事官金鳳顯尹行任。以次進伏訖。上曰。明日別試射時。禁漏官。一體許赴丹楓亭分所事。分付。出榻敎又命書榻敎曰。明日出宮門路。以賓陽門爲之。又命書榻敎曰。兵曹參知李得臣。解由勿拘。命退。承史以次退出。
정조 8년
甲辰九月二十六日酉時。上御重熙堂。殿試科次入侍時。行都承旨洪秀輔。右承旨金宇鎭。左副承旨趙興鎭。右副承旨李祖承。同副承旨徐龍輔。假注書金孝建李敬五。記事官金鳳顯尹行任。檢校直提學徐有防。檢校直閣鄭東浚金載瓚。檢校待敎李崑秀。讀券官判府事洪樂性吳載純徐有隣朴祐源沈頤之。對讀官趙鼎鎭李集斗沈樂洙林道浩曺允大。以次進伏訖。上命書傳敎曰。今番庭試取十人。仍命科次進前諸試官分考。各以別置試券。進前合考。以次拆榜。通德郞鄭最成。進士朴蓍壽。前縣監朴基正。生員李之聃。進士洪義浩。生員崔時淳。進士金禹儉尹光普金載翼。幼學魚用謙。以次出榜。上命書傳敎曰。入格儒生。明日帳殿待令。仍命退。諸臣以次退出。
정조 8년
行都承旨洪秀輔坐。行左承旨金思穆坐直。右承旨李時秀坐直。左副承旨李祖承坐。右副承旨徐龍輔坐。同副承旨金履正坐。注書二員未差。假注書金孝建仕李敬五仕直。事變假注書朴能源仕。
정조 8년
李時秀啓曰。吏曹參判宋載經。開政下批之後。不待寶下。徑先出去。事體誠爲未安。推考。何如。傳曰。允。
정조 8년
以來初一日。輪對取稟。傳于李時秀曰。爲之。
정조 8년
徐龍輔啓曰。卽者刑曹郞廳來言。再昨日動駕時。衛外擊錚人等。所當依例捧供。而判書方在試所。且値冬享大祭受誓戒。未得開坐。待無故日擧行云矣。敢啓。傳曰。令次堂除刑推。今日捧供以入。
정조 8년
以試官李時秀尹載命牌不進罷職傳旨。傳于李祖承曰。只推。
정조 8년
承旨前望單子入之。金思穆李時秀金履正落點。
정조 8년
以領議政鄭存謙初度呈辭。傳于洪秀輔曰。不允批答。
정조 8년
傳于李時秀曰。明日。雖値上號慶科初試。而冊封慶科殿試各所未及試取之類。務令徐徐應試。無或有紛拏之弊。今番慶科。出於廣慶飾喜之意。帳殿應試之人。一一親臨試取。俾盡其才。奚特爲渠輩。一則爲邦慶。二則爲邦慶。此意。命官知悉擧行事。傳于慕華館訓鍊院洗馬坪北營命官處。以此傳敎。書揭場外。武士俾各知之。明日武初試則雖至日暮。但可開場。自再明日試取。亦無所妨。自政院。分付武一二三所試官處。亦令殿試試官知悉。來頭殿試。日字迫近。不可無闊狹。自初四日。至初七八日。更令禮曹擇日以入。
정조 8년
以薛里內官黃大口進排事手本。傳于李時秀曰。已令進排。依此擧行事。分付。
정조 8년
以參試官尹載命牌不進罷職傳旨。傳于李時秀曰。只推。
정조 8년
以執義洪周萬。正言李度謙。修撰李鼎運牌不進罷職傳旨。傳于李時秀曰。只推。更爲牌招。
정조 8년
以兵曹佐郞李秀夏削職傳旨。傳于李時秀曰。令該曹口傳差出。
정조 8년
吏曹口傳政事。以尹九宗爲兵曹佐郞。
정조 8년
以全羅監司狀啓。孝子黃恁澄旌褒。令該曹稟處事。傳于李時秀曰。令該曹待判堂出仕。卽爲草記稟處事。分付。
정조 8년
以全羅監司狀啓。乾止山禁護等節連加嚴飭事。傳于李時秀曰。凡事飭令稍久。易致懈弛。從近發遣摘奸之行。欲探守護勤慢。更加惕念擧行事。令廟堂措辭行會。
정조 8년
以洪忠監司啓本。漂到淸人問情事。傳于李時秀曰。下諭已久。何不發送。道伯推考。依水營狀本題下。卽爲行會事。令廟堂知悉。
정조 8년
以洪忠兵使狀啓。漂到淸人等問情一款。待報來啓聞事。傳于李時秀曰。何至今留置乎。依願斯速還送事。令廟堂卽爲分付。
정조 8년
以洪忠兵使狀啓。漂到淸人問情事。傳于李時秀曰。所謂問情。全不成樣。當該問情官。令道臣捉致。嚴棍懲礪事。自廟堂行會。
정조 8년
李時秀。以都摠府言啓曰。今日入直內三廳武兼禁軍及軍兵等。當爲中日習射。而春塘臺親臨武科殿試相値。不得爲之之意。敢啓。傳曰。知道。
정조 8년
李時秀。以吏曹言啓曰。今此慶科庭試文科初試試官。今方擬入。而其中前大司憲蔡弘履。前修撰安策李錫夏權裕尹㬦申耆。前持平李洪載曰洪秉益申禹相。前佐郞李尙度。時無職名。令該曹口傳付軍職。何如。傳曰。允。
정조 8년
兵曹口傳政事。副司直單蔡弘履。副司果單安策李錫夏權裕尹㬦申耆李洪載洪秉益申禹相李尙度。
정조 8년
李時秀。以戶曹言啓曰。京畿龍仁居幼學李宗瑞。以其先祖慶陽君士恭。以壬辰功臣。有賜牌奴婢田結。而未及受出。依敎特下事。上言。啓下矣。舊功臣賜牌田未及受出者。勿許追給。載在續典。則今此李宗瑞乃敢以法外之事。至煩天聽者。極涉猥越。上言內辭緣。置之。何如。傳曰。允。
정조 8년
金思穆。以禮曹言啓曰。卽接永禧殿官員所報。則今此庭試初試時。兩官俱欲觀光云。莫重之地。不可暫時闕直。兩官赴擧時。假官依定式。令吏曹以成均館官員口傳啓下。以爲推移入直之地。何如。傳曰。允。
정조 8년
李時秀。以禮曹言啓曰。今此上號慶科庭試文科初試一所。設場於本曹矣。上直郞廳。依例朝房直宿之意。敢啓。傳曰。知道。
정조 8년
李時秀。以禮曹言啓曰。今番上言回啓。皆以草記爲之事。命下矣。觀此各人等上言。則盈德幼學申東煥。以其七代祖虬年。壬辰倭亂時。爲義兵將。與釜山僉使鄭撥。同時立慬事。援引權士敏李彭壽追奬之例。至請旌褒。而士敏彭壽。旣有刊行考據之文蹟。故事雖在於久遠。褒固宜於追施。而至於虬年。則渠所稱刊布縣誌。旣難準信。其家呈狀。便屬私言。今不可以子孫之褒揚。輕施恩典。興德進士金澳。以其七代祖鍊玉。在丁酉。赴死於忠武公李舜臣露梁之戰陣。而其妻梁氏。又赴水而死。其子命彦。亦投身以從。一門之內。忠烈俱備。請蒙褒嘉之典矣。誠如其言。果有其時可信之文跡。一道士林之公議。則事雖久遠。不宜泯沒。忠州幼學林栽復。以其五代祖亨業。當丙子之亂。手抱母柩。得免傷害。被拘虜庭。能全素節。請蒙旌褒之典。而亨業。乃故將軍慶業之弟。則其忠其孝。旣有所自。或旌或贈。非可靳惜。而言出遠裔。事在年久。莫重恩典。有難輕許。竝令各該道道臣採取實蹟。參互己見。論理狀聞後。更爲稟處。載寧進士梁道厦爲其父故學生弼成。天性至孝。父病而三斷指血。親歿而七耋猶慕。里鄕欽歎。士論齊發。至入於道伯。故判府事臣兪拓基及李天輔之狀褒。自先朝至有除職之特敎。則可見其實行之有足憑信。特許旌閭之典。以示激勸之意。安岳私奴馬也之爲其主金瑊。以天生盲人。孝養其母。行乞四隣。求得盂飯。養志便身。始終如一。及其母之死。負土植木。大風暴雨。不離墳側。年前本道道臣。至有據實褒聞之擧。雖承復戶之恩典。而猶以未蒙旌閭。有此呼籲矣。盲人至孝。旣異凡民。本道登聞。可驗實狀。而金瑊今若生存。則生前旌閭。事係稀罕。有難輕施。令該道道臣採其虛實。査其存歿。更爲論理狀聞後稟處。安東幼學邊達遠。以其父死孝於其祖。其母殉節於其父。兩世孝烈。俱合旌褒爲言。而一道章甫。見方齊籲於今道伯云。則亦必有實行之可以考信者。谷城幼學金德普爲其母自割股肉。以愈其夫之病。冬月得鱔。以療其父之腫。至譬於古人氷魚寒筍。而一縣人士。亦方齊籲於本道道臣云。眞若有可紀之實行。則或旌或復。亦可爲激勸遐俗之道。竝令該道臣據實狀聞後稟處。忠州幼學沈民秀爲其母盡孝於舅姑。從死於其夫云。而別無表異之實跡。西原幼學卞至中爲其父盡孝於其祖父母。而雜入夢語。語涉荒誕。康津幼學文震謙。稱其父孝行。以爲斫指延壽。求魚療病。無愧古人云。而此等稱道。便成例談。安岳幼學宋匡振爲其母事其夫盡禮。居喪哀毁。黃州騎士朴夢說爲其父斫指吮血。事親能孝。機張幼學朴東學等。爲其同縣金鳳儀孝行。平山幼學金漢鳳等。爲其同府故學生金玧孝行。醴泉幼學尹天鐸等。爲其同郡高有完孝行。文義幼學柳東植等。爲其同縣故士人吳尙健三世孝行。竝聯名上言。至請旌褒之典。而以他人稱揚同縣人之行誼。雖與子孫之私言有異。旣有該邑之守。該道之臣。則呈狀而訴其實蹟。轉聞而許以旌褒。事體當然。其何敢猥徹天聽。自犯于恩之罪乎。此路一開。後弊難防。無論本事之虛實。俱不當聽施。方當同慶之日。旣係遐遠之人。則無足深責。雖不請勘。上言內辭緣。一竝置之。何如。傳曰。允。盈德幼學申東煥事。興德進士金澳事。忠州幼學林栽復事。安東幼學邊達遠事。竝依草記。各令道伯從速據實狀聞。以爲褒奬之地。載寧進士梁道厦父弼成孝行。兩故相褒狀。足爲憑信之端。況有先朝除職之敎。特許旌閭。實合敦風勵俗之道。卽令道伯棹楔後狀聞。安岳私奴馬也之爲其主金瑊。有此上言。蓋瑊以盲人。孝行如此。殊極可嘉。今若生存。令該曹施以加資之典。或己身故。特爲旌閭。形止。先令道伯狀聞。忠州幼學沈民秀。西原幼學邊至中。康津幼學文震謙。朝家旣聞之後。不可仍以置之。令該道題給米布後。狀聞。可也。
정조 8년
李時秀。以禮曹言啓曰。觀此洪州幼學韓光瑋上言。則其同姓三寸姪永裕。無後身死。以其同姓十四寸弟性裕第二子再錫欲爲立後。而未及禮斜之前。永裕夫妻俱歿。受者無人。不得循倒呈狀。禮斜令該曹稟處爲言矣。情雖可矜。一邊父母俱無。事當勿施。而此後此等人。特許立後。旣有受敎。以韓再錫。特爲立後於韓永裕。何如。傳曰。允。
정조 8년
李時秀。以禮曹言啓曰。觀此興德幼學柳壽昌上言。則以爲年過六十。元無子女。而其六寸壽仁。有子五人。故懇乞其第三子泰賢。欲爲繼後。而壽仁性本固滯。終不許給。至親間。有子而不給一子。終至絶嗣。則非但老年窮獨。其父母之靈。心有痛泣於九泉之下。乞以壽仁第三子泰賢。特定立後事。請令該曹稟處矣。生家不許。則不得勒令立後。雖是法典。至親之間。有子五人。而固執不許者。亦是常情之外。情有可矜。事合從施。而遠外事情。有難料度。令該道道臣詳査定給後狀聞之意。分付。何如。傳曰。依草記施行。可也。
정조 8년
李時秀。以禮曹言啓曰。觀此南原故學生盧得珽妻張氏上言。則其家翁。無後身死。以其家翁同姓四寸兄得瓛第二子敬緝。欲爲立後。而未及禮斜之前。得瓛夫妻俱歿。與者無人。不得循例呈狀。禮斜令該曹稟處爲言矣。情雖可矜。一邊父母俱無。事當勿施。而此後此等人。特許立後。旣有受敎。以盧敬緝。特爲立後於盧得珽。何如。傳曰。允。
정조 8년
李時秀。以禮曹言啓曰。觀此慶州進士李標等上言。以本道丹城縣道川書院。湖南長興府月川書院。爲前朝儒賢文益漸之遺祠。而雖已修改。未有宣額。請賜美號爲言矣。今春旣因其子孫上言。至蒙修葺廢宇。收用後裔之恩典。則聖朝紀功崇報之典。亦云至矣。賜額與否。旣無增損。院號新宣。亦啓後弊。海州幼學孔成集等。稱以大聖後裔。請入本州校案。苟其人可合章甫之列。則許錄校案。何至於煩籲朝家乎。其所猥屑。莫此爲甚。孔成集令該道道臣參酌勘治。以懲民習。南部幼學權銈。以其十一代祖母海寧府夫人爲花山府院君景惠公專之夫人。墓所在於安東。而衆塚累累。終未尋得。乞令設壇致祭。各別禁護云。而致祭雖有古例。係是特恩。禁護自有本官。非可煩請。論以事體。亦甚猥屑。順興幼學徐彭胤。以其十代祖進士翰廷爲端廟朝遺逸。持綱守義。請以褒贈。而旣是上舍之生。初非棄官之人。則雖或有節義之可稱。未見有表章之實蹟。事係久遠。有難憑信。上言內辭緣。竝置之。何如。傳曰。竝依草記施行。可也。
정조 8년
李時秀。以兵曹言啓曰。明日殿座時。別雲劍李文源。時無職名。依例口傳付軍職。何如。傳曰。允。
정조 8년
李時秀。以兵曹言啓曰。今此上尊號合五慶慶科庭試武科初試試官望。磨鍊以入。而武臣當品中。可擬之人乏少。依例以二望擬入之意。敢啓。傳曰。知道。
정조 8년
李時秀。以武二所試官意啓曰。本所擧子。自天字至遐字。而平安一道。全屬本所。擧嫺鐵箭。自不絶罕。會試隔宵。榜目修正時急。不得已以三防牌試取之意。敢啓。傳曰。知道。
정조 8년
李時秀。以忠勳府言啓曰。今番上言回啓。依頃日陵行時例。以草記爲之事。命下矣。慶尙道三嘉居幼學臣文德龍上言。以爲渠以木綿功臣文益漸十四代奉祀孫。僅僅保存矣。不意今者。其三從兄弟幼學臣文德獻文德胤文德龍等。一時充定於軍役。故不勝冤枉。呈于本官。仍訴巡營。則相考世派後。頉給爲題。而本縣座首鄭宅周。色吏姜再根等。有嫌不少。符同幻弄。尙今未頉云矣。木綿功臣江城君子孫勿侵身役。卽列聖朝受敎也。前後頉役。非止一再。則今此德龍之稱冤。不是異事。而敢以監色輩有嫌之說。至煩天聽。極涉猥越。不可不懲治。所謂監色輩之符同幻弄。果如德龍之言。則亦不可不査實嚴處。德龍等所侵軍役事。當依受敎頉給。竝以此意。分付道臣。何如。傳曰。依草記施行。可也。
정조 8년
李時秀。以漢城府言啓曰。觀此西部水芹畓契居幼學李普澤上言內辭緣。則其矣曾祖母祖父墳山。在於京畿楊州石積面杏村。而守護禁伐。于今七十餘年。庚子四月分。山下居同宗李宜泰。偸葬其祖於渠之墳山主脈壓臨之地。又是對沖要害之處。在法當禁。故其年十一月。呈訴於本牧使臣趙英鎭摘奸。則宜泰無辭落訟。及其掘移捧侤音。宜泰。以爲初次落訟。遽納侤音。事甚切迫。移訟他官云。則本官仍以爲嫌而退訟。辛丑三月分。新牧使臣金頤柱到任後。其矣身呈訴次下往。則宜泰又偸埋其妻於渠之祖父墳山來龍肩胛要害處。故呈訴營邑。摘奸兩處偸弊。在法當掘。故置之落科。則宜泰又請移訟。仍爲逃躱。至壬寅。又爲呈訴於新牧使臣洪鳴浩。更爲得決督掘。則宜泰又請移訟本官。以爲三次落訟之後。又請移訟。可謂亂法之民云。而仍爲退斥。自是以後。宜泰凶暴益肆。掘移新反。反有專奪局內之意。先使其奴作舍於渠之墓庭。故急往禁斷。則縱其子百端脅辱曰。明春吾輩。盡爲移接於汝家墓庭。其前汝之祖墳。斯速掘移。不然。則將出大變云。其後果使其孽屬又復作舍。將爲盤據之計。伏乞亟令掘移其兩塚。俾保先壠事云矣。果如上言辭緣。則李宜泰屢次落訟。至今不爲移葬者。事甚無謂。而一邊之言。亦或有未可的信者。令道臣別定査官。卽爲從公處決後。具由狀聞事。分付。何如。傳曰。允。近來山訟回啓。各該道惟意過限。政院不能察推。承宣從當論責。此後無得如是之意。自卿府行會該道。可也。
정조 8년
李時秀。以漢城府言啓曰。觀此洪忠道西原居幼學盧啓欽上言內辭緣。則渠之祖墳。在於本邑山內一面。而今春二月京居前承旨洪九瑞。偸葬亡妻於渠之祖墳腦後三十八步咫尺之地。仍爲逃走。故累告官家。則題云。洪隻有之。然後可以處決。此豈非萬萬刻骨痛迫乎。形勢不敵。京鄕各異。何日何時。與洪隻入訟掘移耶。特垂處分。使之保存先山云矣。起訟累月。尙今未決者。殊涉可訝。令道臣別定剛明官。從公摘奸。處決後狀聞之意。分付。何如。傳曰。允。依草記施行。可也。
정조 8년
李時秀。以義禁府言啓曰。明日慶科庭試初試時。本府都事。皆爲赴擧。武都事一員。本府入直。而文三所禁亂都事。武三所禁亂都事及當直入直都事。公事回公都事。無以推移。假都事八員。令該曹各別擇差。以爲分排之地。何如。傳曰。令該曹各別擇差。今番試場。如有雜亂之事。當該都事。當先汰後拿。此意先爲嚴飭。可也。
정조 8년
李時秀。以刑曹言啓曰。今九月二十八日庭試文科初試三所。設場於本曹。故本曹移設於典醫監之意。敢啓。傳曰。知道。
정조 8년
李時秀。以刑曹言啓曰。弓房下人。滯囚已久。照律放送事。命下矣。取考律文。則贖大典支供條有曰。支供雜物捧上時。人情價物濫徵作弊者。勿論贓多少。殘驛徒三年。依此律。弓房庫直金興福。洪忠道槐山郡仁山驛。李春蕃。黃海道載寧郡茶滿驛。竝定配所。卽爲押送之意。敢啓。傳曰。纔經大赦。收贖放送。可也。
정조 8년
李時秀。以刑曹言啓曰。今九月二十五日動駕時。京畿廣州居良女李召史。擊錚於衛外。故取考其原情。則其夫具仁遠。以分糶時撓拿闕門事。囚繫本府。于今三載。獨未蒙雨露之恩。伏乞少垂憐焉云矣。仁遠之首唱作挐投石闕門之罪。關係大辟。渠旣承款結案。而昨秋因其妻之呼籲。以天地好生之德。特恤人命之至重。至詢意見於新舊廣尹。亦自臣曹。論理回啓。有近日草記。竝錄來頭詳覆文案之敎。蓋結黨作挐之徒。雖是十百。其中唱論而投石者。只此三漢矣。三漢之唱論旣同。投石又同。則衆黨之中。雖辨首從。三漢之中。別無輕重之强分。故邑報曹啓。皆以置辟論斷。此正問諸卿大夫。而皆曰。可殺者也。三年滯獄。尙貸其命。而今又縱妻鳴金者。誠萬萬駭痛。原情勿施。冒濫之罪狀。考律嚴處。何如。傳曰。允。事出爲夫。參酌放送。可也。
정조 8년
李時秀。以刑曹言啓曰。今九月二十五日動駕時。洪忠道洪州居幼學李春保。擊錚於衛外。故取考其原情。則渠之曾祖時蕃。戊申年。以晉州兵使。値凶賊之變。不卽發兵罪。名編軍伍。身死海島。特賜伸雪云矣。稱兵之賊。起於管下之邑。而身爲主將。緩於致討。則此爲逆邊人也。況時蕃。以專閫之臣。當戊申逆變之初。嘯聚之賊徒。乃在不遠之地。而一旬之間。終不進討。其所擧行者。不過曰傳令邑鎭。與形止狀聞云爾。則顯有逗留觀望之意。其罪不但止於推托而已。道臣之狀。伊時詳陳。臺閣之啓。屢歲爭執。則今於日月久遠之後。其孫之乃敢呼籲者。誠萬萬無嚴。此而置之。名在戡亂錄者。必當接跡而起。隄防之漸壞。誠非細憂。李春保罪狀。考律嚴處。原情勿施。何如。傳曰。允。
정조 8년
金思穆。以刑曹言啓曰。今九月二十五日動駕時。洪忠道懷德居幼學宋欽昊。擊錚於衛外。故取考其原情。則渠祖煥經。丙申年。因臺啓以警勵之道。定配海南。死亡迫在朝夕。乞被分揀云矣。逆賊翔雲。雖無凶疏。其亂倫之罪。已塗人耳目。則忍與之結姻。至對卜者。潛問翔雲之吉凶。且錫達。以逆厚之父。爲一世所指目。而乃以其無父族姪女。行媒許婚。則其悖戾凶醜。與翔錫兩賊。同一心腸。南土薄竄。猶屬寬典。乃敢縱孫呼籲。隱然以臺啓。謂出警勵。殆若微眚小過者然。其心所在。尤極駭痛。欽昊冒濫罪狀。考律嚴處。原情勿施。何如。傳曰。允。
정조 8년
李時秀。以刑曹言啓曰。今九月二十五日動駕時。平安道龍岡居童蒙宋濟殷。擊錚於衛外。故取考其原情。則渠兄壽殷。辛丑九月。拾蘆負來之路。過宋北者之家。則北者醉呼曰。千軍之流。何處負來云。而千軍。本邑賊流也。彼此說來說去。北者性燥頑愚。入其家。取食刀。自刺其腹而死。則其三寸叔與兄弟。欲爲營葬之際。北者之外三寸叔金用直。索賂於渠兄。而終不聽從。則仍爲告官成獄。證人宋贊興。終不直招。冤鬱莫伸。令該道査實云矣。昨年因濟殷之鳴金。令本道行査。而道啓中。六條論斷。已爲詳盡。今春自臣曹議啓時。亦陳臣之意見。獄情畢露。鐵案已具。壽殷之抽刃肆刺。北者之忽地被殺。節節明白。無一毫可疑之端。迺者濟殷。雖情急於爲兄。而變幻事實。恣意誣罔。一籲二籲。終不知止者。論以民習。殊極痛駭。其罪狀。自臣曹考律嚴處。原情勿施。何如。傳曰。允。然事出爲兄。係是四件內。參酌放送。可也。
정조 8년
金思穆。以刑曹言啓曰。今九月二十五日動駕時。原春道橫城居女兒金喜順。擊錚於衛外。故取考其原情。則其父金履玉。三年在謫。千里永隔。豈非日夜掩泣者乎。當初逆賊國榮。下來橫城也。偶然歷入其父家。特以家舍之稍精。顔面之有雅。淹留四朔。其父之於國榮。舊時軍校也。顧何有先見之明。牢拒倉卒之客。而其父之名。混入於繡啓中。自該道發配洪原縣。此不過借家之罪。而遽加以交結親密之目。年雖未笄之女。身是名家之裔。則豈不知隄防之至嚴。而伏見比年以來。邦慶荐疊。霈澤旁流。其父旣無兄弟。又無子姓。所恃爲命者。父女而已。而音聞已阻。更何論復見哉。伏乞特垂曠蕩之恩。使之一見其父面云矣。其父履玉。與國榮親密之狀。不但昭載於繡衣道臣之啓。雖以其女息原情中句語言之。旣曰。顔面之有雅。又曰。借家四朔云爾。則伊時國榮之罪犯。昭著人耳目。履玉亦豈不知。乃以素親之故。甘作多月之主客。則其平日綢繆之跡。推此可知。善地定配。猶云未勘。而昨年縱妻呼籲。今年又使其十二歲穉女肆然鳴金者。誠萬萬痛惋。喜順無嚴之罪。事當重勘。而年旣未滿。今姑參酌。原情勿施。以嚴隄防。何如。傳曰。允。
정조 8년
李時秀。以左邊捕盜廳言啓曰。御前前排巡令手來傳下敎內。安岳擧子李恒五。因捕校指揮。帳殿伏地。自捕廳査實事。命下矣。本廳捕盜部將朴文曾。以渠子履儉入格會試騎射之際。有言詰之端。而無伏地事指揮云。渠以捕校。與帳殿會赴擧子。有此爭詰之擧。誠極痛駭。爲先汰去之意。敢啓。傳曰。不能檢飭。卿亦難免。卿則推考。然纔經大赦。該捕校勿汰。各別嚴棍懲礪。可也。
정조 8년
刑曹啓目。擊錚罪人金鳳大原情云云。依先朝受敎。爲先放送是白在果。所供如此。上裁。何如。判付啓。壓良之禁。邦憲至嚴。且渠原情。聞甚可矜。該堂開坐時。取考可據文案。從公決處後。草記爲良如敎。
정조 8년
刑曹啓目。擊錚罪人金阿只原情云云。依先朝受敎。爲先放送是白在果。所供如此。上裁。何如。判付啓。令道臣從公決處後狀聞事。分付爲良如敎。
정조 8년
刑曹啓目。擊錚罪人金兌光原情云云。依先朝受敎。爲先放送是白在果。所供如此。上裁。何如。判付啓。令道臣詳査狀聞爲良如敎。
정조 8년
領議政鄭存謙初度呈辭。不允批答。王若曰。溫批纔降。謂卿心之可回。辭單忽尋。慨予誠之莫諒。苟念倚爲重之意。是豈辭以疾之時。惟卿公輔令姿。朝著宿望。范景仁之鬚髮盡白。只知國家。趙如愚之腔血如丹。可質神鬼。頃當美恙之暫苦。幾連牘而丐閑。旋因溫諭之屢宣。遂臥閤而論道。所以倚毗者重。可見期望也深。誰意仰成之辰。乃有祈免之懇。時憂多未濟之歎。豈遽決於去朝。宿恙因无妄之災。庶良已於不日。須思幡然改之義。毋替援而止之圖。於戲。大臣之責任不輕。固宜去就之自重。寡人之慰釋斯摯。切冀體諒之惟深。亟斷來章。無負至意。所辭宜不允。故玆敎示。想宜知悉。知製敎李延伋製進
정조 8년
甲辰九月二十七日卯時。上御春塘臺。慶科庭試武科殿試入侍時。行都承旨洪秀輔。右承旨金宇鎭。左副承旨趙興鎭。右副承旨李祖承。同副承旨徐龍輔。假注書金孝建李敬五。記事官李崑秀尹行任。二提學吳載純。檢校直提學徐有防。二直提學朴祐源。檢校直閣鄭東浚金載瓚。以次侍立。上具翼善冠衮龍袍。乘輿出貳極門。詣春塘臺。左通禮跪啓請降輿。上降輿。陞御座。引儀唱臚。考官判府事李徽之徐浩修李在簡徐有大。參考官許侙具敍五申耆李光燮金魯直。入就拜位。行四拜禮訖。徽之進前曰。連日勞動。聖體。若何。上曰。一樣矣。上曰。帳前應試。尙且夥然。斯速擧行。趁早畢試。可也。呼名官以次呼名以入。上曰。不老門試官及試所承旨入侍。金華鎭趙時俊李昌運李文源。承命進伏。上曰。卿等進去北營設場。試放。可也。華鎭等曰。方修整草榜。入啓後。當進往矣。上曰。依。又下敎曰。試官雖令食代。而離次者甚多。事極駭然矣。仍命書榻敎曰。試官李在簡外。竝越俸一等。又命書傳敎曰。訓鍊院試所進去承旨。以試官出牌。左副承旨進去。慕華館試所進去承旨。亦以試官出牌。右承旨進去。又命書榻敎曰。試所進去承旨。竝許遞。仍察假承旨。前望單子入之。待下批牌招。先入侍後謝恩。又下敎曰。承旨前望。以金思穆李時秀頒布。賤臣承命出傳。行左承旨金思穆。右承旨李時秀。承命進伏。上曰。武二所上試官。行副司直李柱國進去。出榻敎上曰。慕華館試所承旨入侍。李在學承命進伏。上曰。何當畢試乎。在學曰。柳葉箭尙未畢。今日內。似難出榜矣。上命書傳敎曰。慕華館試所。今日內勢難畢試云。加設貫革。從便試取。若過今日。初試無以設場。此意令試所知悉。雖於今日內。未及畢試。初試洗馬坪設場事。命官知委試所。武科初試各所捧單。限再明許捧事。一體分付。徽之曰。一二所出榜。尙遠云。帳殿榜目。姑待各所榜眼之齊會。修正入啓。何如。上曰。依。仍命殿試入格儒生入侍。賤臣承命出。與通德郞鄭最成。進士朴蓍壽。前縣監朴基正。生員李之聃。進士洪義浩。生員崔時淳。進士金禹儉尹光普金載翼。幼學魚用謙尹之鉉。進士韓興裕。生員鄭東愼。前縣監李崇運。幼學申驥顯。進士宋祥濬。通德郞李錫垕。幼學李益烈。偕入進前。上問姓名年齒。最成等。以次奏對訖。退出。上命書傳敎曰。初試試望中。武所進去試官武將亞將及武參試官。待畢試承牌。文試官則卽爲承牌事。分付。又下敎曰。文科初試試望。旣已下批。諸試官皆令帳前謝恩。賤臣承命出傳。一所試官李在學金魯淳洪履健李錫夏。二所試官閔鍾顯李東馨徐瀅修李百亨。三所試官吳大益李集斗申耆李尙度。監試官李漢龍李載徽李敬行。以次入就拜位。行四拜禮訖。上命進前。下敎曰。今當無前之慶。八路多士。咸聚京師。而昨日殿試。鄕儒之入格無多。是豈同慶之意乎。今番必須着意考試。一以體朝家申飭之意。一以無遐方遺珠之歎。可也。在學等俯伏承敎訖。退出。上命書傳敎曰。昨日殿試。以銘試取。蓋以遐方儒生。不閑四六之故。爲其易就之文。有是擧耳。然鄕儒入格絶少。甚非朝家本意。文各所試官。旣承筵敎。今番初試。亦以賦百丈表百丈試取。昨日則猶未詳古例。只以銘題書揭。更考已例殿試。亦多兩題試取之時。此意亦令入場儒生。預爲知悉。上曰。莫重帳前。擧措駭然。當該禁喧郞廳拿入。又下敎曰。聞其事狀。旣出無情。決棍安徐。姑令曳出。仍命書榻敎曰。兵曹佐郞李秀夏削職。上曰。禁將進前。有大承命進伏。上曰。榜目斯速修整以入。可也。試射畢。仍還內。諸臣以次退出。
정조 8년
行都承旨洪秀輔坐。行左承旨金思穆坐直。右承旨未差。左副承旨李祖承坐直。右副承旨未差。同副承旨未差。注書二員未差。假注書金孝建仕李敬五仕直。事變假注書朴能源仕。
정조 8년
李祖承啓曰。明日常參經筵。取稟。傳曰。停。
정조 8년
傳于洪秀輔曰。同副承旨入侍。
정조 8년
以領議政鄭存謙再度呈辭。傳于金思穆曰。不允批答。
정조 8년
以左議政李福源初度呈辭。傳于金思穆曰。不允批答。
정조 8년
傳于李祖承曰。騎馬一匹立之。
정조 8년
傳于洪秀輔曰。新恩政事。當日爲之。
정조 8년
臺諫前望單子入之。大司憲鄭好仁。司諫曺遠振落點。
정조 8년
傳于金思穆曰。今聞宣傳官回奏之言。訓鍊院試所芻銃。今日內勢難畢試云。守禦廳舊基及南水營中鳥銃。從便分所。卽爲設場試取。命官則行副司直韓光會進去。試官兵曹判書徐浩修。前僉知田文顯。宣傳官李星會。卽爲進去訓鍊院。試官中行副司直李敬懋。持試記進去。眼同試取。入格試記則訓鍊院試所。同爲磨勘事。分付。承旨。右承旨進去。臺諫。則訓鍊院進去。兩司中一員進去事。分付。
정조 8년
傳于李祖承曰。試所進去承旨。竝許遞。仍差假承旨試取。前望單子入之。待下批牌招察任。
정조 8년
兵曹口傳政事。同知邊聖和。
정조 8년
兵曹口傳政事。僉知單田文顯。
정조 8년
以洪忠監司狀啓。訓局外各衙門納布。以純錢代捧事。傳于金思穆曰。傡與訓局而特令純錢代捧。初無區別之敎。以是之故。訓局事請糶足給代之需。亦已許施。則觀此狀本。備局關文本道狀辭。皆以訓局。則以本邑捧納樣爲言者。大是做錯。此蓋備局知委關文錯誤之致。當該有司堂上。越俸一等。更以此意。知委兩南伯。無論某衙門某營門。以純錢上納事。仔細分付。俾無眩於擧行之弊。今日內三懸鈴行會。
정조 8년
行左承旨金思穆。左副承旨李祖承啓曰。龜柱窮凶極惡之罪。盡爲臚列於前後三司之啓。而幾年爭執。幸蒙快允。王章有可伸之日。輿憤有可洩之期。擧國臣庶。莫不瞋目張膽。日俟凶逆之就拿。卽見禁府都事鄭周誠狀啓。則罪人龜柱。押來到羅州。仍爲定配云。噫嘻。此何擧也。此何事也。凶如此賊。逆如此賊。而許多年假息海島。猶爲失刑之大者。今此自島而陸。有若尋常罪犯遇赦減等者然。不意合辭蒙允之擧。反爲凶賊從輕之歸。群情之益激。懲討之蕩然。當復如何。臣等非不知我聖上仰體之盛意。而遇慶廣蕩之典。豈可施於此等劇逆。義理由是而益晦。人心由是而靡定。世道之憂。庸有此極。臣等職忝近密。不勝驚憤。玆敢齊聲仰籲。伏願亟還成命。依前三司之批。快正典刑。少洩神人之憤焉。惶恐敢啓。答曰。知道。發捕之後。更以思之。設鞫非其時也。又下密旨。與下去都事所到處。拆見擧矣。大抵發捕罪人之未及拿來者。如無還寢。卽其地定配。其例非今斯今。且島陸雖異。均是羅州地方。則徒流案。亦無改書之擧。卿等何乃煩請乎。
정조 8년
行左承旨金思穆。左副承旨李祖承啓曰。臣等以龜賊之出陸。略陳驚憤之忱。及承批旨。竟靳兪音。臣等相顧愕眙。益不勝憂歎之至。噫嘻。亂臣賊子。從古何限。而豈有如此賊之窮凶絶悖者哉。嚴鞫得情。快施常刑。不容少緩。而纔下發捕之成命。旋降定配之密旨。又以設鞫非其時爲敎。雖當大霈旁流之時。似此凶賊。決不可一刻假貸於覆載之間也。明矣。海島偃息。已是失刑。陸地移配。不少留難。竝與拿命而仍卽撤還。使王章無可伸之道。亂賊有益肆之歎。義理將晦。輿憤轉激古今天下。寧有是耶。臣等愕然失圖。不能無憾於天地之大也。玆不得不冒死更籲。伏乞聖明。亟寢出陸之命。依前拿來。以正邦憲。千萬顒祝。惶恐敢啓。傳曰。卿等旣異執法之官。且非徼還之事。則夜將撤漏。何如是煩瀆乎。方以民事酬應。而卿等反提不緊之說。又此惱我。斷斷不已。安在其惟允之意。卿等更勿煩請。
정조 8년
金思穆啓曰。玉堂上下番。有稟達事。來詣請對矣。傳曰。退去。所懷書入。
정조 8년
金思穆。以吏曹言啓曰。宗簿寺主簿洪鳳周呈狀內。身病甚重。勢難察任云。今姑改差。何如。傳曰。允。
정조 8년
金思穆。以吏曹言啓曰。觀此各人等上言。則長淵幼學金養洙祖幼學聖麟。年八十一。沔川生員李彪父幼學錫祥。年八十三。谷山幼學金弘兼祖元澤。年八十八。願蒙加資之典云。而士庶年八十者。除一階。事載法典。依此施行。武藝別監田春遇父通政健。年八十一。有從軍五十年之久。依他例。特蒙加資之典云。而五十年從軍年八十以上者加資事。載在法典。似當施以加資之典。而事係恩賞。自下不敢擅便。上裁。何如。傳曰。竝施加資之典。
정조 8년
金思穆。以吏曹言啓曰。觀此醴泉幼學嚴尙寬上言。則其先祖贈參判嚴興道。孤忠卓絶。與六臣同心而死。同堂而享。而至於褒尙之爵秩。尙獨不同。則豈不爲子孫之恨哉。特贈正卿之職。更旌守義之地云。而嚴興道之當初特贈亞卿。實出於朝家褒奬忠義之盛典。則今此加贈之請。極涉猥越。置之。移旌一款。令禮曹稟處。何如。傳曰。依草記施行。
정조 8년
金思穆。以禮曹言啓曰。傳敎中來頭殿試日字迫近。不可無闊狹。自初四日。至初七八日。而更令擇日以入事。命下矣。殿試吉日。令日官更爲推擇。則來十月初四日。至初七日。俱有拘忌。初八日爲吉云。以此日擧行。而放榜則同月十三日午時爲吉云。亦以此日時擧行。何如。傳曰。初試入格儒武許久留京之弊。不可不念。初八日太遠。初四日至初七日。如有平吉日。設場無所不可。以此意知悉。更爲草記。在外判堂。令政院前望單子入之。待下批。先擧行後謝恩。
정조 8년
禮曹判書前望單子入之。李在簡落點。
정조 8년
金思穆。以禮曹言啓曰。傳敎中初試入格儒武許久留京之弊。不可不念。初八日太遠。初四日至初七日。如有平吉日。設場無所不可。以此意知悉。更爲草記事。命下矣。卽令日官推擇。則來十月初四日平吉。初五日至初七日。俱有拘忌云。以初四日擧行。而放榜則依前啓下。以初八日辰時。擧行。何如。傳曰。允。依此知委。可也。
정조 8년
李祖承。以兵曹言啓曰。來十月十一月當上番騎兵二百五十名。依定式本曹點考後。仍令該曹襦衣題給之意。敢啓。傳曰。知道。
정조 8년
李祖承。以備邊司言啓曰。原春監司徐鼎修災實分等狀啓。有今日內草記稟處命矣。取見其狀本。則杆城等四邑。置之尤甚。襄陽等七邑。置之之次。鐵原等十五邑。置之稍實。仍以爲尤甚四邑。旣經大賑。又爲尤甚。民情矜惻。姑觀前頭。當與守宰。相議接濟。而至於俵災之政。該曹事目。旣無頒下。嶺東諸邑。陳處夥然。鋤耘失時。災結九百六十九結二十負六束。特許劃下。以爲分俵之地。旱田被災最酷。各邑報來之數。爲一百九十一結三十九負六束。而事目至嚴。不敢仰請。恭俟處分。後錄諸條。竝令廟堂稟處。而其一。還穀中。小豆通一道告歉。毋論尤甚之次稍實邑。以相當穀三分一代捧。小米及粟。尤甚邑三分一。之次邑四分一。代捧其一。舊還姑無酌定行會之事。而尤甚之次等邑。勢難與新還竝督。而還穀體重。不敢仰請。其一。嶺東九郡今春補賑補還者外。餘在錢一萬五百六十二兩。待秋貿穀。會錄於均賑兩廳。而以錢分給者。作穀以納。其勢誠難。本道詳定。本來苟艱。今年加下。必至萬有餘兩。其加下之數。例以備局句管穀折報矣。九郡之以錢分給者。以本色收捧。移補於道內詳定加下之數。句管穀當下條。移錄於兩廳。實合兩便之道。其一。各軍門屯稅及各衙門各宮房有土免稅。一依民田例。從實收稅。毋得濫捧之意。捧甘嚴飭。其一。定配罪人。限明秋。勿定配所於尤甚之次邑。推奴徵債。限明秋嚴防事也。分等依狀請施行。俵災事。八路之俱占大登。九郡之獨被荐歉。揆以民情。誠甚可矜。而比之元畓結。若是夥然。太過分數。減四分一許劃。以爲酌量分俵之地。田災事。除非如昨年大無。特施恩典。則決不可歲以爲常。容易許施。以啓無窮之弊。置之。還穀代捧事。小豆之不計分等。竝請三分一代捧者。稍欠稱量。而小米及粟。其所分排。亦未免稍過。小豆尤甚邑。依所請施行。之次邑四分一。稍實邑五分一。小米及粟。尤甚邑四分一。之次邑五分一。依準折代捧。待明秋。還作本色。舊還事。雖無直請停退之擧。而尤甚之次之竝稱難捧。殊無分等之意。尤甚邑。特爲停退。之次邑則待本司知委。使之減數徵捧。添還錢事。以錢分給。以錢還捧。別無加損於其間。而非但詳定加下之稱。此數取用。有難預度。不計多寡。竝以錢捧。有乖。當初儲穀之本意。就其中。限三分二以本色錢捧。三分一依準折穀捧。一以爲紓力之道。一以爲嗣歲之資。各宮房營衙門屯稅土稅。捧甘嚴飭。從實執卜事。尤甚之次邑勿定配所事。推奴徵債限明秋嚴防事。竝依狀請施行。至於尤甚四邑接濟一款。雖以狀辭觀之。除却傭賃販賈之類。不能自食者。數必不多云。恐不至仰貽宵旰之憂。姑觀前頭。往復守宰。從便接濟。使彼昨歲拯溺之民。毋致今年虧簀之歎事。一體分付。何如。傳曰。分等事依施。俵災事所請九百結。不至太過。昨年歉荒。挽近所無。俵劃之三倍此數。固不可以常例論。雖以戊子乙未丁酉等例言之。皆過九百之數。戊戌之豐熟。亦給千結。今年九郡。豈或靳惜。特爲準數許給。然細察眞僞。民蒙實惠。惟災政。最爲難焉。道伯若不一心對揚。邑宰苟忽十分束濕。彼無知小民。將不免自地應稅。此則從近當有別般憑處之道。俾各惕念。無或故犯。此而無難犯科。把束以上。當準贓汚律勘斷。以謝東民。以此意。先令廟堂措辭。各別嚴飭。代捧事。尤甚邑三分一。依準折代捧。之次邑。依草記施行。田災事。木花給災。自有可據之例。所請不甚夥然。依施。舊還事。八路俱稔。數邑獨歉。當年催科。猶屬括毛。流來積逋。徒歸擾民。尤甚之次邑。竝許停退。添還錢事。詳定加下。雖難預定。如欲貿穀。何時不可。此等處。惟視便於民。不便於民。從違之爲當。姑先依狀請施行。至於本司句管穀物授錄該廳加下之代。令該廳從後更爲稟處。宮房營衙門捧稅事。奚特捧甘嚴飭。依昨年傳敎。一委之守令。從實執卜。差人屯監之。不有朝令從中作弊者。監司別遣褊裨。各別廉探。無論宮營屬。捉致營門嚴刑。卽其處勿限年定配。如是申飭之後。萬有一宮房。則督納於宮監。營門則勒徵於營差。則次知中使首宮任。令攸司照律重勘。守摠兩使各該將臣及堂上。竝下義禁府處之。尤甚之次邑勿定配所事。推奴徵債嚴防事。竝依施。尤甚邑接濟一款。方待道伯狀本。斯速修啓之意。申明分付。此係民事。勿以夜深爲勞。待城門開。卽爲行會。可也。
정조 8년
李祖承。以武一所試官意啓曰。今日臣等來會試所。而命官殿試。未及撤罷。試所進去試官。亦未齊會。姑不得開場之意。敢啓。傳曰。雖至日暮。待殿試畢試開場。今日但可開場。此意知委擧行。可也。
정조 8년
李祖承。以武一所試官意啓曰。命官殿試。今纔了畢。而烽火已擧。不得發射。只以開坐。待明朝試射之意。敢啓。傳曰。知道。
정조 8년
李祖承。以武二所試官意啓曰。本所初試設場。雖至日暮。但可開場事。昨有傳敎命下。而臣李柱國。以分所試官。方在慕華館所。姑未畢施。洗馬坪試所。亦未撤場。今日內勢無以設行。何以爲之乎。敢啓。傳曰。待畢試設場。可也。
정조 8년
李祖承。以武三所試官意啓曰。本所奉單數。自天字至體字半字。合六千二百人。今日午時開場。柳葉箭自天字試取。而當此短煦。限內實有未畢試之慮。在前如此之時。或有加設貫革之例。今亦依此例。加設六貫革。合八貫革設行之意。敢啓。傳曰。知道。
정조 8년
李祖承。以武三所試官意啓曰。開場草記。纔已修啓。而監試臺諫。或進殿試。或赴他所。本所則兩司姑無進參之員。特敎之下。雖已開場。揆以試體。終涉未安。何以爲之。敢稟。傳曰。監試官進去已久。則何乃草記。卽爲擧行。可也。
정조 8년
李祖承。以武三所試官意啓曰。今日本所柳葉箭應射擧子。自天字至黃字二百人內。入格六十二人。未入格一百三十八人之意。敢啓。傳曰。知道。
정조 8년
李祖承。以訓鍊院分所差備官。以命官意啓曰。騎芻呼不甚多。雖差遲。不得不尋訪試取。故似難申前畢射。鳥銃他公廨移設。則徒致紛紜。本院後大廳。圍排毁撤。川邊僅設四貫革。以此變通試取之意。敢啓。傳曰。依此草記施行。可也。命官及試所承旨以下。知悉。
정조 8년
李祖承。以訓鍊院分所命官意啓曰。呼不擧子金禮吉等十九人。多定將校。四處遍訪。終不追覓。故書下記使將校。封送慕華館命官處。另加搜訪。再昨日移付訓鍊院擧子秦明善。以下三百七十人。昨日一從榜目次第。貫革柳葉箭。已爲畢試。講騎芻今方試取。而鳥銃試場。相妨於騎芻馬路。姑未開場。畢試未易。以今事勢。帳殿榜目。似難合付。本所榜目。同爲添付。何如。傳曰。允。以此意。令帳殿試所知悉。帳殿試所試記則只以帳殿及丹楓亭不老門北營應試之類。修整事。分付。可也。
정조 8년
李祖承。以慕華館命官意啓曰。本所應射二所初試九百人內。柳葉箭畢試。入格三百四十四人。貫革應射三百六十二人。未射五百三十八人。入格一百人。講應講六十人。未應講八百四十人。入格十一人。兩技入格四十三人。日勢已暮。今姑撤試。待明朝更爲設場之意。敢啓。傳曰。知道。
정조 8년
金思穆。以洗馬坪分所試官意啓曰。慕華館擧子五百四十五人。移付分所。自昨日爲始。柳葉箭貫革講及鳥銃。已爲畢試。至於騎芻。馬路湮塞。無以試取。故試記及封箭堅封。移送於慕華館。一體試取。臣等退去之意。敢啓。傳曰。知道。
정조 8년
金思穆。以義禁府言啓曰。訓鍊院殿試分所處禁亂都事。無以推移分排。假都事一員。卽令該曹各別擇差。以爲分排之地。何如。傳曰。允。
정조 8년
金思穆。以刑曹言啓曰。武二所首差備官。囚禁事。命下矣。依傳敎。首差備官張世顯。所當卽爲嚴囚。而係是出身。令義禁府擧行。何如。傳曰。分揀放送。
정조 8년
金思穆。以左邊捕盜廳言啓曰。依傳敎。捕校朴文曾勿汰。各別嚴棍十五度懲礪之意。敢啓。傳曰。知道。
정조 8년
領議政鄭存謙再度呈辭。不允批答。王若曰。渙誥已颺。方予心之勤勤。巽牘申呈。何卿意之邁邁。莫曰疾病之難强。不宜去就之自輕。惟卿系出名家。心存王室。操履堅確。蔚然爲矜式百僚。儀範端凝。將以見坐鎭一世。歷試旣遍。自先朝而受知。眷遇冞隆。逮寡躬而枚卜。黃閣之機務咸華。正須首揆經理之方。靑宮之知思漸開。尤急太師輔導之責。那知倚爲重之日。遽有辭以疾之章。一時美痾。雖或積勞之爲祟。再度懇牘。不料過讓之至斯。於戲。予悉諭心腹之言。蓋出濟屯之意。卿須思股肱之義。亟寢乞解之單。勿復固辭。玆不多誥。所辭宜不允。故玆敎示。想宜知悉。知製敎臣尹序東製進
정조 8년
左議政李福源初度呈辭。不允批答。王若曰。溫批甫宣。謂遐心之可挽。懇章繼至。愧淺誠之莫孚。予方以心腹是敷。卿莫曰疾病難强。惟卿一代雅望。三事崇班。煥乎黼黻之文。自先朝而知遇旣篤。儼然圭璋之質。逮初服而倚毗冞隆。淸簡持身。允爲搢紳之矜式。艱虞溢目。實藉廊廟之謨猷。夫何引疾之章。遽煩奉身之懇。貳極之睿質夙就。正須輔導之方。八路之殿未蘇。尤急撫綏之道。右台銜命。已揆席之久虛。元輔呈辭。顧匀軸之誰秉。方切予贊日之望。是豈卿去朝之時。君臣一體相需。貴情志之允協。輔相百責所萃。豈去就之自輕。異平日體國之心。予所深慨。回此時釋負之念。相亦惟終。於戲。一時微痾。庶良已於不日。百揆重任。豈便訣於今朝。亟斷來章。免副至懇。所辭宜不允。故玆敎示。想宜知悉。知製敎臣李延伋製進
정조 8년
校理沈樂洙。修撰李鼎運等箚曰。伏以。臣卽伏聞金吾郞啓本。有龜賊出陸定配之報。臣等相顧愕眙。實不勝萬萬駭惑之至。噫。龜柱之爲劇逆巨魁。婦孺之所共知。天地之所不容。假息海島。久逭王章。國人之腐心痛骨。九年于玆矣。何幸亟回天心。俯從合辭。發捕有命。就鞫指日。臣民切臠肉之心。兇賊有斧吭之期。不意今者有此意外之擧。臣等愚昧。誠莫曉聖意之攸在也。始也命下王府。若將俯循輿議。終焉偏配善地。殆同漸就輕典。是殿下欺朝臣也。欺國人也。以殿下至明至剛之盛德。豈爲此牒所無之事耶。顧今亂逆層生。人心靡定。兇孽多覬覦之患。倫彝有斁絶之歎。凶如龜柱。逆如龜柱。而竟失肆戮之典。遽有減等之擧。則四方之驚惑。已無可言。而方來之憂虞。實非細故也。雖邦慶無疆。霈澤旁流。而至如龜賊之罪關宗社。憤積神人。則殿下亦何得以私掩公。屈法伸恩耶。臣等憂憤所迫。冒死求對。願借方寸之地。獲陳沐浴之義。而誠未上格。未蒙賜接。抑塞而退。草草陳箚。伏乞聖明。因前成命。刻日拿來。亟施三尺之典。以解一國之惑焉。取進止。答曰。悉諭院批。
정조 8년
甲辰九月二十八日辰時。上御重熙堂。同副承旨入侍時。同副承旨金履正。假注書李敬五。記注官金健修。記事官尹行任。以次進伏訖。上曰。右承旨左副承旨入侍。右承旨李時秀。左副承旨李祖承承命進伏。上命書傳敎曰。聞前禮判言。胎封處。雖已圖形以來云。而今年年事。幸得稍豐。此時役民實有擧贏之歎。御極後尙不加封。出於爲民弊之意。更觀明年年事。爲之固好。以此意。卽令廟堂措辭。行會道伯。石材姑勿鳩聚。標內或有冒禁犯占之事。屬之令前。切勿禁斷事。一體分付。又命書傳敎曰。殿試各所處所處。今日申前。勢難畢試云。洗馬坪擧子。慕華館擧子中應放之類。與兩處命官相議。壯元亭別設一所試取命官。行司直鄭尙淳進去。承旨。同副承旨進去。上曰。同副承旨先退。進去試所。可也。履正退出。上曰。檢敎直提學右副承旨入侍。賤臣承命出。與檢敎直提學徐有防。右副承旨徐龍輔偕入進伏。上曰。大司諫李益烍牌招。出榻敎又命書傳敎曰。武二所進去臺諫司諫李身晦。陳疏到院云。本職許遞。與大司憲未差之代。前望單子入之。待下批。先進去後謝恩。大司憲。壯元亭進去。司諫。慕華館進去。又下敎曰。大司憲鄭好仁。司諫曺遠振出牌。使之斯速進去試所。大司諫李益烍及玉堂。亦爲催促進去。騎馬一匹立之事。分付兵曹。又命書傳敎曰。北營試官中尹得逵。以壯元亭試官進去。其代。以宣傳官李匡運爲之。上曰。壯元亭試官中罪罷人。蕩滌敍用口傳付軍職。出榻敎又命書傳敎曰。壯元亭分所試官。行副司直李昌運。前同知邊聖和。行副護軍尹得逵。校理李延伋。宣傳官韓應儉爲之。卽爲進去。命官雖未及進去。承旨如已出去。卽爲設場。兩司諸臺。無城上所云。而有特敎。則長官自可進參。大司諫李益烍。直爲進去事。分付。一司雖未備員。仍爲設場事。分付。臨時分所。必有擧子呼不之弊。此則勿拘許試事。令壯元亭試官知悉。又命書傳敎曰。武三所尙未設場云。此則與一二所有異。當該試官等推考。副試官雖未肅拜。上試官以下。先爲進去。自天字。次次試取。差備官等。亦卽略略磨鍊開場事。分付。上曰。試官中罷削人。給牒敍用。仍令該曹口傳付軍職。卽爲進去。出榻敎又命書傳敎曰。守禦使仍佩往來。仍命退。諸臣以次退出。
정조 8년
甲辰九月二十八日巳時。上御重熙堂。左副承旨入侍時。左副承旨李祖承。檢敎直提學鄭東浚。假注書李敬五。記注官金健修。記事官尹行任。以次進伏訖。上曰。檢敎直提學右副承旨入侍。賤臣承命出傳。與檢敎直提學徐有防。右副承徐龍輔偕入進伏。上命書傳敎曰。觀此殿試分所訓鍊院命官草記。騎芻鳥銃。勢難竝設云。附近公廨。鳥銃移設。似無所妨。此意令命官知悉。具意見草記。分試之時。徒致紛雜。而申前後。如可畢場。不必移設。卽爲草記。又下敎曰。趙文彦旣爲直赴。而不見殿試云。其委折。分付禁將。使之知入。賤臣承命出問。還奏曰。自兵曹。不越試記云矣。上命書傳敎曰。前敎官趙文彦。向於帳殿直赴會試之後。未捧承傳。今番殿試。不得應試云。卽令試所移付訓鍊院分所。各技試取。使之修試記以來。同爲修整帳殿試取直赴會試秩事。分付。又命書傳敎曰。今番殿試分所擧子。因試所紛畓。五技無一技應試。皆在呼不中。是豈當初申諭之意。然唱榜在卽。到今有難及期査正。今日各所出榜後。禁將持此呼不人小名記。參考各所試冊。各技果以呼不書之。一一抄出以啓。當以今番殿試規矩許赴後。殿試以此知悉擧行。又命書傳敎曰。關東年分狀啓。有司堂上一員。今日內草記稟處。又命書榻敎曰。新除授禮曹判書牌招。上曰。右承旨李時秀。斯速進去試所事。分付。北營試所。出榜催促。草試記先爲入之。賤臣承命出傳。以試官今方出榜詣闕之意。仰達。仍命退。諸臣以次退出。
정조 8년
都承旨未差。左承旨未差。右承旨未差。左副承旨李祖承坐直。右副承旨未差。同副承旨未差。注書二員未差。假注書金孝建仕李敬五仕直。事變假注書朴能源仕。
정조 8년
金思穆李祖承啓曰。臣等深夜煩瀆。至一至再。而不知止者。蓋出急於懲討。未暇緩聲。而又伏承批旨下者。一例靳兪。衷情抑塞。罔知攸措。夫龜賊之罪盈惡極。神人之所共誅也。海島九年。共戴一天。罔非群下不誠之罪。而何幸天心亟回。設鞫有期。庶可以少洩輿憤。快伸王章矣。今者此擧。實是意慮之所不到。中路撤捕。旣是失刑之大。陸地定配。反歸從輕之科。王綱將墜。無可振之望。義理不明。有益紊之歎。四方之驚駭。已無可言。方來之虞憂。亦非細故。以殿下之明聖。何不念及於此。而乃有此非常之擧也。臣等竊不勝訝惑之至。曉漏已撤。曙色將動。而憂憤所迫。更此仰籲。伏願廓揮乾斷。仍前成命。使亂賊有所懲畏。刑政務歸得當焉。惶恐敢啓。傳曰。一夜三啓。煩瀆爲事。何也。
정조 8년
以領議政鄭存謙三度呈辭。傳于李祖承曰。不允批答。
정조 8년
以左議政李福源再度呈辭。傳于李祖承曰。不允批答。
정조 8년
兩司前望單子入之。掌令兪岳柱。司諫洪周萬。執義趙榮弼。獻納李思祚。正言柳孟養落點。
정조 8년
傳于李祖承曰。武初試試所。臺諫不備。大司憲鄭好仁。大司諫李益烍。執義洪周萬。掌令李思祚。正言韓用龜。分詣各所。而除肅拜進去。卽爲眼同監試。殿試日字不遠。慕華館則今日內仍爲設場。以今番慶科殿試時緩考事爲例。若有場中不嚴之弊。試官及監臺。難免重勘。以此各別嚴飭。
정조 8년
李祖承啓曰。校理沈樂洙。修撰李鼎運。副修撰尹序東。有稟達事。來詣閤外。請對矣。傳曰。措語書入。
정조 8년
李祖承啓曰。執義洪周萬。掌令李思祚。持平李祉永。獻納兪岳柱。正言韓用龜。有稟達事。來詣閤外。請對矣。傳曰。措語書入。
정조 8년
傳于李祖承曰。坐直承旨入侍。
정조 8년
吏曹正郞前望單子入之。李度謙曺允大落點。
정조 8년
原春監司徐鼎修狀啓。今十月令宗廟薦新生銀魚。限內不得封進。惶恐待罪事。傳于李祖承曰。勿待罪事。回諭。
정조 8년
李祖承。以禮曹言啓曰。傳曰。慕華館分所試取。尙未畢場。榜目修整。今日內勢難爲之。且遐方武士。諸具必難及期措備。唱榜日字。以來月初一日初二日中。令該曹更爲推擇以入事。命下矣。卽令日官推擇。則來十月初二日辰時爲吉云。以此日時擧行。何如。傳曰。以此日退行。武擧子數多。唱榜日賜花賜牌。易致紛雜。已令另定試官一人。從榜次區別京鄕。仍又道類聚邑類聚。別成榜目。以此意。分付兵曹訓鍊院及三營將臣處。每道每邑擧子。將校一人領率。差備官則每道分掌領率。唱榜日。待令闕外。則該邑首擧人及邸人。眼同領付於所領將校及差備官處。如是下敎之後。若於賜花賜牌時。有如前爭先攫取之弊。則各該堂上及將臣。難免責飭。此意。預爲分付。卿方在試所。似已習聞。更加出意見。惕念擧行。可也。
정조 8년
李祖承。以武三所試官意啓曰。今日平明開場。柳葉箭。自宇字仍爲試取之意。敢啓。傳曰。知道。
정조 8년
李祖承。以慕華館分所命官意啓曰。自訓鍊院齎送傳敎一所初試呼不十九人。期於追尋。已下去與否。該邑首擧子處。査問草記事。命下矣。一所初試入格人則廣加跟尋。而初無一人來到者。故首擧子處。無路憑問。姑竢搜得。更爲草記之意。敢啓。傳曰。知道。
정조 8년
李祖承。以慕華館分所命官意啓曰。今日本所貫革畢射。入格爲三百四十六人。講應講五百五十六人內。入格三百十六人。鳥銃分送壯元亭。騎芻先試四十人內。入格爲六人。而日勢已暮。今姑撤試。臣等留宿城外。待明朝更爲設場之意。敢啓。傳曰。唱榜日字。已令退定。今則試所擧行。不至太窘速。依此知悉。毋如昨日之亂雜。殿試之分所試取。前後何限。而今番慕華館試所擧措。可謂前無後無。考試之或峻或緩。已無意義。而一任武士跳踉之習。致使國試不嚴國體屑越者。莫非卿等不善察飭之失。自命官以下。若能別般方便。出榜亦豈遲滯乎。大非當初委遣之本意。命官外諸試官。竝從重推考。試所承旨。亦爲推考。
정조 8년
李祖承。以壯元亭分所試官意啓曰。館所移來擧子。以鳥銃講書試取。而試講二百六十八人內。粗以上入格一百八十三人。試放一百六十人內。一中以上入格九十四人。而日勢已暮。不得畢試。待明朝。仍爲試講試放之意。敢啓。傳曰。知道。
정조 8년
執義洪周萬。掌令李思祚。持平李祉永所懷。噫嘻。痛矣。龜賊。此何等劇逆大憝而出陸仍配之命。此何擧也。此何事也。幾年三司之啓。幸蒙允兪。擧國臣民。只俟凶賊就拿之日。而王章可伸。輿憤少洩矣。今此合辭允停之擧。反爲凶逆從輕之歸。國無法則已。凶如此賊。逆如此賊。而豈可使遇赦減等。有若尋常罪犯者耶。臣等非不知聖意之仰體慈念。有此傅生之擧。而此賊之減死而島。自島而陸。一令三反。王法太紊。君綱之姑息。國威之屑越。已無餘地。義理之塞。世道之憂。容有極乎。臣等誠意淺薄。言辭拙訥。草草所懷。未盡弸激之忱。願借方寸之地。俾伸沐浴之請焉。傳曰。悉諭昨日院議之批矣。
정조 8년
獻納兪岳柱。正言韓用龜所懷。噫嘻。痛矣。龜柱是何等劇逆大憝。而今此出陸仍配之命。遽下於千萬夢想之外。臣等誠不勝憂憤駭惑。繼之以抑塞也。幾年三司之啓。幸蒙允兪之音。王章之快伸。輿憤之小洩。只待凶賊就拿之日矣。豈意聖明之世。有此屈法之擧也。此賊之偃息海島。已是失刑之大者。而乃反自島而陸。漸就惟輕之典。義理之晦塞。群情之憤惋。痛有極哉。臣等非不知殿下此擧。亶出於仰慰慈殿之盛意。而顧此王法。乃祖宗之法。而非殿下之法也。豈可以私恩。有所低仰也哉。凶如此賊。而尙且傅生。則王府關石。殆將掃地盡矣。世道無底定之日。人心無鎭安之望。殿下何不念及於此而乃有此萬萬過中之擧也。臣等誠意淺薄。言辭拙訥。草草所懷。未盡弸中之忱。願方寸之地。俾伸沐浴之請焉。傳曰。悉諭憲臣所懷之批矣。
정조 8년
校理沈樂洙。修撰李鼎運。副修撰尹序東所懷。臣等於龜賊減等之命。有不勝萬萬驚惑。進而求對。未蒙恩接。退而陳箚。又靳允兪。衷情抑塞。寧欲無生。噫嘻。此賊。是何等劇逆也。窩窟於群賊。根柢於諸孽。丙丁以來。層生而疊出者。皆是此賊之支流餘葉。則龜柱。卽宗社之逆也。國人之讎也。向者發捕之命。實循三司之請。擧國民庶。莫不明目而張膽。將見食肉而寢皮。乃殿下旋下密旨。仍配善地。有若尋常罪犯之遇赦減等者然。群情之憤迫。四方之駭惑。夫豈細故也哉。臣等又伏見昨下喉院之批。有設鞫非時之敎。臣等死罪。竊以爲不然也。今玆邦籙無疆。吉慶荐臻。此正殿下明大義正人心。廓揮乾斷。掃除凶孽。以爲迓景命而開太平之會也。幾年三司之啓。沬血請討。國人皆知龜柱之爲極惡大憝。而今忽自島而陸。漸就輕典。則國人亦將曰。凶如此賊。逆如此賊。而乃有傅生之議。人心無所底定。義理亦將湮晦。凶孽之徒。必多覬覦之心。識者之憂。庸有極乎。臣等雖人微誠淺。而亦有秉彝之所同得者。願借方寸之地。俾得悉暴衷情焉。傳曰。悉諭兩司之批矣。
정조 8년
領議政鄭存謙三度呈辭。不允批答。王若曰。敷心之誥屢宣。方冀共濟。丐身之章三徹。胡乃自輕。卿雖固辭。予豈忍捨。顧今艱虞多端之日。奈此宵旰獨勞之憂。國計民憂之無涯。誰任拯濟之責。世道人心之縻定。政急挽回之圖。肆予寡味倚毗之隆。惟恃元輔夷險之節。朝廷有泮渙之象。任卿以調劑辛甘。蔀屋多悴困之憂。畀卿以子惠區劃。鎭俗雅量。賴有古大臣風儀。贊治弘猷。實資士君子模範。豈料仰成之際。遽有釋負之章。昔疾今瘳。惟冀神明之默佑。乍入旋出。況無情勢之難安。雖大小協力而交修。猶懼不濟。況輔相奉身而遜避。疇克胥匡。庶竭濟屯之誠。毋懷嘉遁之志。左揆之巽牘繼上。困予至斯。右台之使節未還。與誰共理。亟回幡然改之意。須體挽而止之誠。於戲。台席之責任不輕。固安危之所係。重辰之眷注冞篤。庶情志之交孚。亟斷來章。毋替玆命。所辭宜不允。故玆敎示。想宜知悉。知製敎沈樂洙製進
정조 8년
左議政李福源再度呈辭。不允批答。王若曰。渙發之誥誕宣。卿或深諒。巽讓之章又至。予失所圖。去就豈輕。安危所係。顧惟時事多囏之日。是豈老成丐閑之時。朝廷雖懋於鎭安。人心無底定之望。機務每患於叢脞。廟謨有姑息之嘆。扶顚支危。誰是櫲樟之構厦。協心同德。政須舟楫之濟川。念卿輔弼之是資。肆予倚毗之冞篤。負巖廊之雅望。餘事文章。襲父兄之遺風。傳家詩禮。訏謨蜜勿。任卿以彌綸四方。風儀端凝。畀卿以模範一世。方冀濟屯之道。胡遽乞解之辭。精力未衰。寧有疾病之難强。眷注不替。亦無情勢之可言。纔周歲而若許徑歸。初何重卜。念百度之無與共理。胡不三思。卿勿固辭。予豈忍捨。於戲。存晩計於綠墅。豈宜袖手而傍觀。贊洪化於黃扉。玆復敷腎而誕告。所辭宜不允。故玆敎示。想宜知悉。知製敎李鼎運製進